寄陳伯予主簿
作者：陸游
朝代：宋

paragraphs: 今年閏餘時令早，十月霜風吹客倒。
老夫畏寒不出門，數步鄰家迹如掃。
此時陳子獨何勇，饑僮瘦馬長安道。
絕知涵養與人別，吐氣如虹失衰老。
孟軻浩然正應爾，豈比區區養梨棗。
萬鍾于子本何加，一官未免從人討。
世誰不達子獨窮，熟念令人惡懷抱。
石渠天祿正須才，往乞揚雄太玄草。